次韻蘇子由詠李伯時所藏韓幹馬
作者：王欽臣
朝代：宋

paragraphs: 天閑不遇頭亦垂，真姓本不求青絲。
由來奇骨類奇士，立見俱似囊中錐。
鳳頭初踏蔥嶺至，繡膊東由青海馳。
春風宛轉白玉鐙，晚日照耀黄金羈。
李侯對此意匠發，造物真比毫端奇。
方歅之相豈可擬，顛倒未免雄稱雌。
翰林相繼寫高韻，何止羊何共和之。
玉花照夜古稱美，顔色乃是論其皮。
固知神駿不易寫，心與道合方能知。
文章書畫固一理，不見摩詰前身應畫師。